И насыпщ апхуэдэ бын зиIэм
IуэхущIапIэм и зэфIэкIыр дэтхэнэ зыми зэрелъытам и щапхъэщ ГъукIэ Заремэ и IуэхущIафэхэр.
Мы зэман гугъум, уи Iуэхутхьэбзэ лъыхъуэу къыпхуэкIуэ цIыху псоми псалъэ гуапэ къыпхужаIэныр — ар куэдым къехъулIэркъым. Зи IэщIагъэм дихьэх апхуэдэ лэжьакIуэхэр зырызщ. Абыхэм ящыщщ Бахъсэн къалэ и «Водоканал» IуэхущIапIэм и оператор пажэ ГъукIэ Заремэ. А цIыхубз гумызагъэм хуэдэхэр щымыIамэ, гъащIэр пшагъуэ защIэу екIуэкIынт.
ГъукIэ Заремэ Астрэ- хъэн дэт учетнэ-бухгалтерскэ техникумыр къиухащ, мы IуэхущIапIэм къызэрыкIуэрэ илъэс 15 мэхъу.
Уи насып зыхэлъыр пщIэнукъым, армыхъуамэ школым щыщIэсам Заремэ и гум сыткIэ къэкIынт мыбы къэкIуэну, и лэжьыгъэм гуфIэгъуэ къыхихыну.
— Узыпэрыт IэнатIэмкIэ, IэщIагъэ пхуэхъуамкIэ уарэзы, хьэмэрэ нэгъуэщI хъуэпсапIэ уиIэ? — соупщI Заремэ.
— Сызыбгъэдэт Iуэхум гукъыдэж къызет, компьютерым сролажьэ, — къэгушхуауэ жеIэ Заремэ. — Сэ схуэдэ зым зэфIигъэкIыпхъэм сыполъэщ, IэщIагъэ схуэхъуари фIыуэ солъагъу.
ПцIы хэлъкъым абы жиIам. ЦIыхум дахэу зэрахэтыфым, и IэнатIэм тэмэму зэрыбгъэдэтым хуэдэуи, насыпыфIэщ.
ЗэфIэхын хуейуэ и пащхьэ къиувэ Iуэху гугъухэм Заремэ щышынэркъым икIи къапикIухьыркъым, къыхуэкIуэхэм къахуэщхьэпэн чэнджэщ куэдкIэ ядогуашэ.
Илъэс пщыкIутху лэжьыгъэр мащIэкъым. Языныкъуэхэр, апхуэдиз къызэранэкIа нэужь, нэхъ щIоужьыхэ, тозашэ. Ауэ ГъукIэм адэкIи егугъуу лэжьэну и мурадщ. Сыт щхьэкIэ жыпIэмэ, иужэгъуакъым и лэжьыгъэр.
— И Iуэху бгъэдыхьэкIэри щапхъэ зытрахым хуэдэщ, цIыхугъэшхуи хэлъщ, — жаIэ абы щхьэкIэ и лэжьэгъухэми къыхуэныкъуэу а IэнатIэм къекIуалIэхэми.
Мис а и цIыхугъэрщ, и дуней тетыкIэрщ Заремэ къыхуащI пщIэри къызыпэкIуэр.
— Я насыпщ апхуэдэ бын гуапэ, гъэса зиIэхэм, — щотхъу абы и кабинетым къыщIэкIыжа лIыжь жьакIэхур.
Лей хъуну къэслъытэркъым «Водоканал»-м и унафэщI Къаскъул Вовэ жиIахэр: «ГъукIэ Заремэ зыпэрыт IэнатIэм фIыуэ хэзыщIыкI бзылъхугъэщ. И IуэхущIафэхэм сыт щыгъуи щIэ гуэрхэр зэрыхилъхьэным яужь итщ, псом я щхьэжыр аращи, къыдэлажьэхэр, зыкъыхуэзыгъазэхэр къыхуэарэзыщ.
И гъащIэ гъуэгуанэр нобэ захуэщ, нэхущи, а цIыхубзым Тхьэм хущIигъэхьэ! КъызэрыслъытэмкIи, узэхъуапсэ хъун уэрэд дахэм хуэдэу, абы и гъащIэм пцIыуэ зы нотэ хэбгъуэтэнукъым.
КЪАРДЭН Мухьэмэд.
